ANC bankvas agter verbod op sigarette, drankLede van die polisie en weermag op patrollie in Mithcells Plain in die Wes-Kaap tydens die afsonderingstydperk. (Foto: SA Polisie/Twitter) Die ANC het sy volle steun aan die nasionale bevelsraad, wat kwessies rakende die koronavirus hanteer, gegee. Die regerende party het Sondagaand gesê hy het ook met kommer kennis geneem van besprekings en voorstelle dat individuele minsters eensydige besluite oor Covid-19-ingrypings neem wat veronderstel is om lewens te red en Suid-Afrikaners teen die pandemie te beskerm. Maroela Media het voorheen berig daar is al hoe meer kommer oor dié bevelsraad en die moontlike grondwetlike en demokratiese wanfunksionering van die stigting, struktuur en funksies van die raad. Daar is toenemende kritiek op Nkosazana Dlamini-Zuma, minister van samewerkende regering en tradisionele sake, se hantering van die verbodkwessie. Verskeie kenners het ook hul kommer uitgespreek oor die aankondiging van die inperkingsmaatreëls en die omvattende magte om dit te verander. Kenners waarsku dat Suid-Afrikaners nie weet op watter gronde die land op ŉ nasionale vlak bestuur word, of hoe die beleid geformuleer word nie. Daar is ook min oorsigtelike funksies wat in terme van die Grondwet in die nasionale vergadering setel. Sommige kenners meen ook in die huidige samestelling lyk dit of die bevelsraad ŉ sentralisering van mag is wat nie onder wetgewing vir rampbestuur toelaatbaar is nie. Vlak 4 van die afsonderingstydperk het Vrydag in werking getree en duisende mense meld vanoggend na verwagting weer vir diens aan in ŉ poging om die ekonomie ingevolge die effens verslapte regulasies weer aan die gang te probeer kry. Pule Mabe, woordvoerder van die ANC, het gesê die regering word gelei deur pres. Cyril Ramaphosa en die bevelsraad, wat reeds ingrypende stappe gedoen het om die virus te bestuur, mense te beskerm en die uitwerking van die uitbreking op gemeenskappe te versag. “Daar word wyd gekonsulteer oor elke stap wat oorweeg word, ook met die breë Suid-Afrikaanse publiek, voordat dit in werking gestel word,” het Mabe gesê. Een van die maatreëls sluit ŉ nasionale ramptoestand in. “Gegewe die skaal en die spoed waarteen die virus versprei, behels sommige van die maatreëls dat mense se regte en vryhede beperk word, dat sommige sektore van die ekonomie gesluit word, dat ŉ verbod op groot byeenkomste geld en dat die verkoop van alkohol en tabakprodukte verbied word,” het Mabe gesê. Die minister van samewerkende regering en tradisionele sake, Nkosazana Dlamini-Zuma. (Foto: GCIS) “Die besluit van die bevelsraad om die verbod op die verkoop van tabak op vlak 4 vol te hou, is versigtig oorweeg ná ŉ wye en oop konsultasieproses. Minister Dlamini-Zuma het die aankondiging daaroor in haar amptelike hoedanigheid gedoen en individuele aanvalle op haar omdat sy haar pligte uitvoer is ongelukkig en kom voor as rasgedrewe en neerhalend teenoor vroue.” British American Tobacco South Africa (Batsa) het Vrydag ŉ beroep op Dlamini-Zuma gedoen om die verbod op die verkoop van tabakprodukte tydens vlak 4 van die afsonderingstydperk op te hef. Indien sy dit nie teen vandag om 10:00 doen nie, sal Batsa ŉ hofaansoek teen haar bring. Batsa het ook gesê hy wil dringend duidelikheid kry oor die regering se besluitnemingsproses. Volgens Mabe gee die Wet op Rampbestuur die minister van samewerkende regering en tradisionele sake die verantwoordelikheid om die land se werksaamhede hieroor te koördineer. “Die ANC doen ŉ beroep op die bevelsraad en die kabinet om die regulasies te versterk om lewens te red en die kans dat mense die virus kan opdoen, te verminder.” Die ANC het die regering geloof vir sy “menslike optrede en maatreëls” tot dusver. “Die ANC doen weer eens ŉ beroep op Suid-Afrikaners om aan te hou om hul samewerking te gee en te voldoen aan die voorkomende maatreëls wat gemik is daarop om die Covid-19-pandemie te beveg en te verslaan.”